《次韵邓州范仲成秘校见寄》
宋代·邹浩

落笔文章真宋玉，八面纵横欺炙毂。潜藏头角卧南阳，刖足岂是王骀辱。

每嗟愚贾谩操金，他日辛勤只书簏。丈夫事业会惊人，谁知范叔成张禄。

相逢怜我再齑盐，不羡高门厌粱肉。追惟吴国旧时踪，山澹晴烟水输渌。

几年嵇阮作参商，漠漠茂林空自竹。欢然一笑换凄凉，端遇牛公容杜牧。

尔来日月更中天，未应寂寞餐秋菊。

作者简介：邹浩（1060—1111）字志完，遇赦归里后于周线巷住处辟一园名“道乡”，故自号道乡居士，常州晋陵（今江苏常州）人。生于宋仁宗嘉祐五年，卒於徽宗政和元年，年五十二岁。元丰五年（1082）进士，调扬州颍昌府教授。吕公著、范纯仁为郡守，皆礼遇之。哲宗朝，为右正言，累上疏言事。章惇独相用事，浩露章数其不忠，因削官，羁管新州。徽宗立，复为右正言，累迁兵部侍郎两谪岭表，复直龙图阁。卒谥忠，学者称道乡先生。浩著《道乡集》四十卷，《四库总目》传于世。